Forårets første kamp blev en meget negativ oplevelse for AaB, da de tabte med hele 3-1 til det belgiske storhold Club Brügge, og inden torsdagens returkamp, er man i den nordjyske godt klar over, hvor svær en opgave man står over for. - Vi er ærgerlige over, at vi ikke fik et bedre resultat i torsdags hjemme på Nordjyske Arena, og vi er meget nøgterne omkring muligheden for videre avancement. - Vores udgangspunkt får os dog ikke til ikke at forsøge at skabe et resultat i Belgien, og vores holdsammensætning vil heller ikke bære præg af vores stramme kampprogram, understreger Kent Nielsen. Søndag slog AaB rivalerne fra Brøndby med 1-0, og selvom AaB var langt fra et resultat i det første møde med Club Brügge, så har træner Kent Nielsen en klar idé til, hvordan kampen skal gribes an. - Spillemæssigt vil vi gerne kopiere de første 25 minutter fra den første kamp, hvor vi lykkedes med at skabe et åbent opgør. Skal vi have et resultat i Brugge, så skal vi præstere optimalt og vise stor effektivitet, og skulle chancen for at gå videre pludselig opstå, så er vi naturligvis klar til at jagte den, siger Kent Nielsen. Om det lykkes AaB at forlænge sit europæiske eventyr finder vi ud på torsdag, hvor der er kampstart klokken 21.05 i Brügge.

Referat:
De danske mestre fra AaB tabte første kamp mod belgiske Club Brügge med 3-1, og dermed et dårligt udgangspunkt forud for torsdagens returopgør i Belgien.